Seun (16) deur 4 aanvallers op plaas oorvalFoto: Pexels ŉ Tienerseun is Vrydagaand op ŉ plaas in die Modimolle-gebied in Limpopo deur vier aanvallers oorval wat hom vermoedelik buite die huis in die tuin ingewag het. Ben Engelbrecht, direkteur van Heritage Protection Group (HPG), het aan Maroela Media gesê die seun het omstreeks 18:00 uit die huis gegaan om iets buite in die tuin te doen. Daar het vier mans, van wie twee gewapen was, hom oorval. “Hulle het die seun oorrompel en probeer vasmaak. Hy het geskree en iemand het hom te hulp gesnel. Die aanvallers het gevlug voordat hulle die seun heeltemal kon vasbind,” het Engelbrecht gesê. Die aanvallers het te voet gevlug tot by die teerpad voor die plaas waar ŉ voertuig hulle opgelaai het. “Ek dink hulle het gevlug, want dit was onverwags toe die mense uit die huis gehardloop kom. Ek vermoed hul aanvalsplan het bietjie skeefgeloop.” Engelbrecht het gesê die seun is ongedeerd. Marius Müller, nasionale operasionele koördineerder van AfriForum, het die voorval aan Maroela Media bevestig. Volgens sy inligting is die seun 16 jaar oud. Die provinsiale polisiewoordvoerder kon nie onmiddellik die voorval bevestig nie en daar word gewag op terugvoer.